Rejtő Jenő:

Központi ügyelet

Kiadó: ADAMO BOOKS KFT.

http://adamobooks.com

Felelős kiadó: ADAMO BOOKS KFT. ügyvezetője

Copyright © ADAMO BOOKS KFT.

Budapest, 2015

ISBN 978-963-387-293-2

SZEREPLŐK:

A kapitány
Bakonyi
Kerekes
Fogalmazó

ELSŐ KÉP

('Két asztal a függöny előtt, egyiknél ül Bakonyi, Kerekes jön.')

BAKONYI: Jó napot, Kerekes úr. Magát várom.

KEREKES: Engem? Biztos ebben?

BAKONYI: Miért ne volnék biztos?

KEREKES: ('leül'): Piszok viszonyok vannak. Egy jó nevű pesti ügyvéd már odáig süllyed, hogy engem vár.

BAKONYI: Éppen azért várom magát, mert most szegény emberre van szükségem. És magáról tudom, hogy egy szegény ember.

KEREKES: Én?! Én szegény ember?! Azok az idők már elmúltak, amikor én még szegény ember lehettem. Tudja, ki szegény ember? A Krausz Simire mondják, a Praupera szegény. Mikor még én szegény ember voltam, akkor nekem is jól ment.

BAKONYI: Hát hagyjuk ezt.

KEREKES: De ne hagyjuk! Engem ne nevezzen szegény embernek. Ezt kikérem a Bethlen grófnak! Én legfeljebb koldus vagyok.

BAKONYI: Hát nézze, Kerekes. Én szeretném, ha maga pénzt keresne. Komoly üzletről van szó. Én most udvarolok egy lánynak...

KEREKES: És az nekem egy üzlet, ha maga udvarol? Az magától egy naplopás.

BAKONYI: Ha nem hagy kibeszélni, nem fog megérteni. Udvarolni kezdett a lánynak egyszerre egy rendőrkapitány, bizonyos Ficsinger.

KEREKES: Ficsinger. Hogy lehet evvel a névvel udvarolni.

BAKONYI: A lány bizonytalan, látszik rajta, hogy még nem határozott, hogy Ficsinger is tetszik neki, én is tetszem neki.

KEREKES: Képzelem, milyen lehet az a Ficsinger!

BAKONYI: Én egész bizonyos vagyok benne, hogyha egyszer megszabadulnék attól a Ficsingertől, csak egy estére, ha őszintén kitárhatnám magam a nő előtt, mint egy... mint egy...

KEREKES: Mondjuk, mint egy ajtót. Azt szokták kitárni.

BAKONYI: Az istenért, hallgasson már! A következőkről van szó. Megbeszéltük ma a leánnyal és a szüleivel, hogy együtt elmegyünk vacsorázni. Kilencre megyek értük a lakásukra, és onnan kimegyünk valahova a zöldbe. Ficsinger ma a központi ügyeleten teljesít szolgálatot, de azt mondta, hogyha nem történik valami különösebb bűntény, akkor átadja a szolgálatot egy kollégájának, és eljön. Hát én azt szeretném, ha Ficsinger kapitány kilencre sem jöhetne el a szolgálatból. Akkor mi elmennénk vacsorázni a leánnyal, és vacsora után én egészen biztos nyeregbe kerülnék.